สรุปภาวะตลาดต่างประเทศวานนี้
สรุปภาวะตลาดต่างประเทศ ประจำวันที่ 26 มิ.ย.60
27 มิ.ย. 2560

ดัชนีดาวโจนส์ตลาดหุ้นนิวยอร์กปิดบวก เมื่อคืนนี้ (26 มิ.ย.) จากแรงซื้อที่ส่งเข้าหนุนหุ้นกลุ่มสาธารณูปโภคและกลุ่มโทรคมนาคม ซึ่งเป็นหุ้นที่สามารถต้านทานวัฏจักรทางเศรษฐกิจได้ดี (defensive stocks) ขณะที่หุ้นกลุ่มการเงินดีดตัวขึ้นหลังจากประธานธนาคารกลางสหรัฐ (เฟด) สาขานิวยอร์กและซานฟรานซิสโกได้ออกมาสนับสนุนให้เฟดเดินหน้าปรับขึ้นอัตราดอกเบี้ยต่อไปในปีนี้ อย่างไรก็ตาม ข้อมูลเศรษฐกิจที่อ่อนแอของสหรัฐได้สกัดแรงบวกของดัชนีดาวโจนส์  และการร่วงลงของหุ้นกลุ่มเทคโนโลยีได้ฉุดดัชนี Nasdaq ปิดตลาดในแดนลบ
ดัชนีเฉลี่ยอุตสาหกรรมดาวโจนส์ปิดที่ 21,409.55 จุด เพิ่มขึ้น 14.79 จุด หรือ +0.07% ดัชนี S&amp;P500 ปิดที่ 2,439.07 จุด เพิ่มขึ้น 0.77 จุด หรือ +0.03% ดัชนี Nasdaq ปิดที่ 6,247.15 จุด ลดลง 18.10 จุด หรือ -0.29%
 
ตลาดหุ้นยุโรปปิดบวก เมื่อคืนนี้ (26 มิ.ย.) โดยหุ้นกลุ่มธนาคารของอิตาลีปรับตัวขึ้น ขานรับข่าวรัฐบาลอิตาลีเตรียมทุ่มงบประมาณสูงถึง 1.7 หมื่นล้านยูโรเพื่อรองรับการปิดกิจการของธนาคาร 2 แห่งในอิตาลี นอกจากนี้ ตลาดยังได้รับแรงหนุนจากการพุ่งขึ้นของหุ้นเนสท์เล่ และดัชนีความเชื่อมั่นภาคธุรกิจของเยอรมนีที่ทำสถิติสูงสุดเป็นประวัติการณ์ในเดือนมิ.ย.
ดัชนี Stoxx Europe 600 เพิ่มขึ้น 0.4% ปิดที่ 389.05 จุด
ดัชนี CAC-40 ตลาดหุ้นฝรั่งเศสปิดที่ 5,295.75 จุด เพิ่มขึ้น 29.63 จุด หรือ +0.56% ดัชนี DAX ตลาดหุ้นเยอรมันปิดที่ 12,770.83 จุด เพิ่มขึ้น 37.42 จุด หรือ +0.29% ดัชนี FTSE 100 ตลาดหุ้นลอนดอนปิดที่ 7,446.80 จุด เพิ่มขึ้น 22.67 จุด หรือ +0.31%
 
ตลาดหุ้นลอนดอนปิดในแดนบวก เป็นครั้งแรกในรอบ 5 วันทำการเมื่อคืนนี้ (26 มิ.ย.) ด้วยแรงหนุนจากหุ้นกลุ่มพลังงานที่ปรับตัวขึ้นตามทิศทางของราคาน้ำมันเมื่อคืนนี้
ดัชนี FTSE 100 เพิ่มขึ้น 22.67 จุด หรือ +0.31% ปิดที่ 7,446.80 จุด
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดบวก เมื่อคืนนี้ (26 มิ.ย.) โดยได้แรงหนุนจากการคาดการณ์ที่ว่า การผลิตน้ำมันดิบในสหรัฐอาจได้รับผลกระทบชั่วคราวจากพายุโซนร้อนที่ก่อตัวในอ่าวเม็กซิโก
สัญญาน้ำมันดิบ WTI ส่งมอบเดือนส.ค. เพิ่มขึ้น 37 เซนต์ หรือ 0.9% ปิดที่ 43.38 ดอลลาร์/บาร์เรล
สัญญาน้ำมันดิบเบรนท์ส่งมอบเดือนส.ค. เพิ่มขึ้น 29 เซนต์ หรือ 0.6% ปิดที่ 45.83 ดอลลาร์/บาร์เรล
 
สัญญาทองคำตลาดนิวยอร์กปิดร่วงลง เมื่อคืนนี้ (26 มิ.ย.) เนื่องจากการแข็งค่าของสกุลเงินดอลลาร์ และการฟื้นตัวของตลาดหุ้นสหรัฐ ได้กดดันให้นักลงทุนลดการถือครองทองคำซึ่งเป็นสินทรัพย์ที่ปลอดภัย
สัญญาทองคำตลาด COMEX (Commodity Exchange) ส่งมอบเดือนส.ค. ร่วงลง 10 ดอลลาร์ หรือ 0.80% ปิดที่ระดับ  1,246.40 ดอลลาร์/ออนซ์
สัญญาโลหะเงินส่งมอบเดือนก.ค. ลดลง 7.5 เซนต์ หรือ 0.45% ปิดที่ 16.572 ดอลลาร์/ออนซ์
สัญญาพลาตินัมส่งมอบเดือนก.ค. ร่วงลง 12.8 ดอลลาร์ หรือ 1.38% ปิดที่ 916.6 ดอลลาร์/ออนซ์
สัญญาพัลลาเดียมส่งมอบเดือนก.ย. เพิ่มขึ้น 7.30 ดอลลาร์ หรือ 0.9% ปิดที่ 863.95 ดอลลาร์/ออนซ์
 
สกุลเงินดอลลาร์สหรัฐแข็งค่าขึ้น เมื่อเทียบกับเงินสกุลหลักๆ ในการซื้อขายที่ตลาดนิวยอร์กเมื่อวานนี้ (26 มิ.ย.) ด้วยแรงหนุนจากถ้อยแถลงของประธานธนาคารกลางสหรัฐ (เฟด) สาขานิวยอร์กและซานฟรานซิสโกที่ได้ออกมาสนับสนุนให้เฟดเดินหน้าปรับขึ้นอัตราดอกเบี้ยต่อไปในปีนี้
ยูโรอ่อนค่าลงเมื่อเทียบกับดอลลาร์สหรัฐ ที่ระดับ 1.1191 ดอลลาร์ จากระดับ 1.1199 ดอลลาร์ ในขณะที่ปอนด์อ่อนค่าลงแตะ 1.2715 ดอลลาร์ จากระดับ 1.2725 ดอลลาร์ และดอลลาร์ออสเตรเลียแข็งค่าขึ้นที่ระดับ 0.7588 ดอลลาร์ จากระดับ 0.7574 ดอลลาร์
ดอลลาร์แข็งค่าขึ้นเมื่อเทียบกับเยน ที่ระดับ 111.70 เยน จากระดับ 111.25 เยน และแข็งค่าขึ้นเมื่อเทียบกับฟรังก์สวิส ที่ระดับ  0.9717 ฟรังก์สวิส จากระดับ 0.9690 ฟรังก์สวิส
*ตลาดหุ้นอินเดีย มาเลเซีย และอินโดนีเซียปิดทำการวัน 26 มิ.ย.เนื่องในเทศกาลฮารีรายออีฏิ้ลฟิตริ